Rétt tæplega 34 þúsund hafa kosið í alþingiskosningunum utan kjörfundar á landinu öllu, mun fleiri en á sama tíma fyrir alþingiskosningar árin 2016 og 2017.
Á höfuðborgarsvæðinu hafa rúmlega 24 þúsund kosið utan kjörfundar. Þegar tveir dagar voru til kjördags árið 2017 höfðu tæplega sautján þúsund og fimm hundruð kosið og árið 2016 voru það rúmlega þrettán þúsund og sjö hundruð. Sigríður Kristinsdóttir, sýslumaður á höfuðborgarsvæðinu, segir að þróunin sé svipuð á landsbyggðinni.
Það sem ég hef haldið og tel að geti skýrt þetta er í fyrsta lagi að við opnuðum strax 23. ágúst tvo utankjörfundaatkvæðagreiðslustaði, annars vegar í Kringlunni og hins vegar í Smáralind. Og við erum með opið frá tíu og tíu alla daga vikunnar. Síðan held ég líka að það geti verið COVID-ástandið, að fólk sé hrætt við að vera í sóttkví eða einangrun á kjördegi, og vilji kjósa þess vegna utan kjörfundar. Svo hafa frambjóðendur verið að hvetja kjósendur til að kjósa strax. Svo í fjórða lagi, núna er nú ekki góð veðurspá á kjördag, og það getur líka haft áhrif á að fólk sé að kjósa utan kjörfundar.